Kanse vir beurtkrag vanaand(Argieffoto: Tracey Adams/ANA) Beurtkrag gaan moontlik Donderdagaand toegepas word. Eskom het in ’n verklaring gesê die kragstelsel verkeer vanoggend onder groot druk en die kragvoorsiener maak tans gebruik van dieselkragopwekkers om aan die vraag na elektrisiteit te voldoen. Luidens die verklaring is die instandhouding van eenhede vertraag, wat beteken dat dieselkragopwekkers deur die nag moes loop. “Hoewel ons genoeg noodreserwes het om kapasiteit gedurende die dag aan te vul, sal ons moontlik beurtkrag vanaand moet instel om diesel en water by ons oop-siklus gasturbines en pompopgaarskemas aan te vul,” verduidelik Eskom. Onbeplande kragonderbrekings het omstreeks 06:30 op 13 063 MW gestaan. Dit is ’n raps meer vergeleke met Woensdag se 12 620 MW. Die kragvoorsiener vra gebruikers om elektrisiteit spaarsamig te gebruik terwyl hy spook om kragonderbrekings onder die teiken van 9 500 MW te kry.